विष्णु प्रभाकर ने अपने पहले लघुकथा संग्रह ‘जीवन पराग’ की भूमिका में लिखा है कि यह बोध–कथाओं का संग्रह है। उनके दूसरे लघुकथा संग्रह ‘आपकी कृपा है’ में पहले लघुकथा संग्रह की भी कुछ रचनाएँ सम्मिलित हैं। इसी प्रकार दूसरे लघुकथा संग्रह ‘आपकी कृपा है’ में 15 और लघुकथाएँ जोड़कर विष्णु जी का तीसरा लघुकथा संग्रह ‘‘कौन जीता कौन हारा’ प्रकाशित हुआ है। इस प्रकार वास्तव में अपनी मान्यता के परिप्रेक्ष्य में अपने तीनों लघुकथा संग्रहों में उन्होंने लघुकथाओं का संग्रह ‘सम्पूर्ण लघुकथाएँ’ भी उनकी इस मान्यता का अपवाद नहीं है। विष्णु प्रभाकर की लघुकथाएँ अपनी प्रस्तुति में जीवन–मूल्यों के हीरक–द्वीप के रूप में सामने आयी हैं। इनमें मनुष्य की भीतरी शक्ति और सद्गुणों पर प्रकाशवृत्त केन्द्रित करने की अपार क्षमता हैं लघुकथा के चिंतक डॉ अशोक भाटिया की यह मान्यता इस लिहाज से काफी गौरतलब है, ‘विष्णु प्रभाकर ने मनुष्य के गुणों और शक्ति को अपनी लघुकथा ओं में समेटा है, उभारा है। समय के साथ–साथ जो विसंगतियों, विडम्बनाएँ अपने वीभत्स रूप लेकर सामने आती रहीं, प्रभाकर जी ने उनका चित्रण भी अपनी परवर्ती रचनाओं में किया है, किन्तु मानव–मूल्यों को वहाँ भी वे दृढ़ता से पकड़े रहे हैं।’